Obama Osiyo-Tinch okeani bo'ylab 9 kunlik safarda
AQSh rahbari avval Gavayi shtatida iqtisodiy forumda qatnashib, sakkiz mamlakat bilan erkin savdo zonasi yaratish haqida gaplashadi.
Avstraliya, Bruney, Chili, Malayziya, Yangi Zelandiya, Peru, Singapur va Vyetnam bu borada kelishuv imzolash istagini bildirgan. Bugun Yaponiya ham unga qo’shilishini ma’lum qilgach, Xitoy ham qiziqish bildirishi mumkin degan taxminlar bor. Prezident Obama anjumandan so’ng Avstraliya, undan keyin esa Indoneziyaga yo’l oladi. Kuzatuvchilar deydiki, safardan asosiy maqsad mintaqadagi ittifoqchi davlatlarga dalda berish, Qo’shma Shtatlar bu yerda yetakchi rol o’ynashda davom etadi deb ishontirish. Xitoyning tobora o’sib borayotgan harbiy-iqtisodiy salohiyatini hisobga olganda, bu nihoyatda muhim deb ko’riladi. "Xitoyning dollarga nisbatan doimo past yuradigan valyutasi - yuan qiymatini rahbarlar emas, bozor belgilashi zarur. Inson huquqlari bobida ham konkret qadamlar tashlang. Barqarorlik va o'sishning garovi bu",- deydi Klinton. AQSh Xitoyga ko'proq mahsulot eksport qilishni, raqobat adolatli bo'lishi uchun sharoit yaratilishini istaydi. Xitoy o'z navbatida Amerikadan ilg'or texnologiya va sarmoya so'ramoqda. Agar Xitoy islohotdan qochmasa, deydi Klinton, mushtarak maqsadlarga erishsa bo'ladi. Klinton Tibetdagi ahvol, xususan hukumatdan norozilik belgisi sifatida buddistlar o'ziga o't qo'yayotgani masalasini ham ko'tardi. Bu yili 11 ruhoniy shu tariqa hayotdan ko'z yumgan.